Anene Booysen: Kana se vonnisuitspraak uitgestel | Maroela Media
SAUK het berig dat verrigtinge Woensdag begin het ter versagting van sy vonnis, maar die saak is tot Vrydag uitgestel.
Regter Patricia Goliath het Kana Dinsdag skuldig bevind aan die moord en verkragting van Booysen, ŉ tiener van Bredasdorp.
Booysen is verkrag en haar ingewande oopgesny. Sy het op 2 Februarie in die Tygerberg-hospitaal in Kaapstad aan haar beserings beswyk. Kana het erken dat hy ŉ kroeg in Bredasdorp saam met Booysen verlaat het. Hy het erken dat hy haar aangerand en verkrag het, maar moord ontken.
Pieter du Toit, vir Kana, het gesê sy kliënt was onder die invloed van alkohol en die misdaad was nie beplan nie. Hy het ook gesê Kana het skuld erken en om verskoning gevra en het die ondersoekbeamptes bygestaan. Du Toit het versoek dat die vonnis gelyktydig uitgedien moet word. Die staat het versoek dat Kana tot lewenslange tronkstraf vir albei aanklagte gevonnis moet word.